Imtella' Mejju 1, 2021 Rapport: Massimo Axisa Bħalissa l-Gvern għaddej b'diskussjonijiet mal-Unjoni Ewropea sabiex jilħqu qbil dwar kif Malta se tibbenefika minn €316-il miljun f'fondi għall-irkupru u r-reżiljenza wara l-pandemija. Jonqos l-aħħar spinta biex jintemmu t-taħditiet bejn il-Gvern Malti u l-Kummissjoni Ewropea bil-għan li jaqblu fuq pjan ta' kif pajjiżna se jibbenefika minn pakkett finanzjarju ta' iktar minn €316-il miljun ta' fondi Ewropej. Dawn il-flus jiffurmaw parti minn €675 biljun u nofs li l-Unjoni Ewropea se tagħti lill-pajjiżi membri biex tgħinhom joħorġu mill-pandemija, u fl-istess waqt tirpilja l-ekonomija. Is-Segretarju Parlamentari għall-Fondi Ewropej, Stefan Zrinzo Azzopardi qal lil Television Malta li għadu għaddej xogħol ta' negozjar mal-Unjoni Ewropea sabiex jiġi stabbilit pjan ċar ta' kif se jkunu qed jintefqu dawn il-flus. "Dawn id-diskussjonijiet qed isiru bil-għan li naslu fi ftehim dwar dawk l-investimenti li se nkunu qegħdin nagħmlu b'dawn il-fondi, kif ukoll riformi li huma meħtieġa li jsiru biex iseħħ dan il-pjan", qal is-Segretarju Parlamentari Stefan Zrinzo Azzopardi. Saħaq li dawn it-€316-il miljun se jkunu qed jingħataw lil Malta f'forma ta' għotja, biex jintlaħqu bosta miri li hu obbligat jilħaq pajjiżna fosthom fl-oqsma ambjentali u diġitali, is-saħħa, l-edukazzjoni kif ukoll biex ikompli jwettaq ir-riformi istituzzjonali b'rabta mas-saltna tad-dritt. Qal li fost oħrajn, il-pjan li bħalissa qed isiru n-negozjati dwaru jinkludu d-dikarbonizzazzjoni fit-trasport, il-bini ta' ekonomija diġitali, it-tisħiħ tas-sistema tas-saħħa, u t-tkabbir tas-sistema edukattiva ta' pajjiżna. Is-Segretarju Parlamentari Zrinzo Azzopardi qal li l-Gvern qed jieħu bosta inizjattivi, ħafna minnhom fil-forma ta' inċentivi fiskali, sabiex jara li n-negozji jqumu fuq saqajhom.